Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2019/C 419/11)

Evropska komisija je to manjšo spremembo odobrila v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v podatkovni zbirki Komisije DOOR.

ENOTNI DOKUMENT

„MEL DE BARROSO“

EU št.: PDO-PT-0229-AM02 – 31.7.2019

ZOP (X) ZGO ( )

1. Ime

„Mel de Barroso“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 1.4 Drugi proizvodi živalskega izvora (jajca, med, različni mlečni proizvodi razen masla itn.)

3.2 Opis proizvoda, za katerega se uporablja ime iz točke 1

„Mel de Barroso“ je med, ki ga proizvajajo čebele Apis mellifera iberiensis iz nektarja medonosnega rastlinstva, značilnega za to regijo, in ima naslednje značilnosti:

— vsebnost vode: manj kot 18 %,

— reducirajoči sladkorji (fruktoza, glukoza): več kot 65 %,

— pepel: manj kot 0,6 %,

— netopne snovi: manj kot 0,1 %,

— barva: več kot 80 mm po Pfundovi lestvici,

— cvetni prah vresovk: prevladujoč, vedno več kot 15 %,

— cvetni prah evkaliptusa: manj kot 5 %.

Med „Mel de Barroso“, ki vsebuje več kot 35 % cvetnega prahu vresovk, se lahko imenuje „Mel de Urze“ ali „Mel de Queiró“.

3.3 Krma (samo za proizvode živalskega izvora)

Umetno hranjenje čebeljih družin, ki proizvajajo med „Mel de Barroso“, ni dovoljeno, razen v primeru obveznih sanitarnih ali fitosanitarnih ukrepov, naravnih nesreč ali slabih vremenskih razmer, ko lahko čebelar družine hrani s sirupom iz vode ter sladkorja in/ali medu.

3.4 Posebne faze proizvodnje, ki jih je treba izvajati na opredeljenem geografskem območju

Pridelava in točenje.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Med „Mel de Barroso“ mora biti pred prodajo zapakiran. Prodaja se lahko v tekočem ali kristaliziranem stanju ali v satju (pod pogojem, da ima satje povsod pokrovčke in ne vsebuje zalege).

Med s hudimi napakami, zlasti v primeru ločevanja faz (obarjanje glukoze) ali fermentacije, se ne sme tržiti kot „Mel de Barroso“.

3.6 Posebna pravila za označevanje proizvoda, za katerega se uporablja registrirano ime

Embalaža medu „Mel de Barroso“ mora:

— vsebovati eno od naslednjih navedb: „MEL DE BARROSO – DENOMINAÇÃO DE ORIGEM PROTEGIDA“ ali „‚MEL DE BARROSO‘ DOP“;

— biti označena z navedbo „Mel de Urze“ ali „Mel de Queiró“, če je to primerno;

— vsebovati navedbo o nadzornem organu.

4. Jedrnata opredelitev geografskega območja

Občine Boticas, Chaves, Montalegre in Vila Pouca de Aguiar ter kraja Jou in Valongo de Milhais v občini Murça.

5. Povezava z geografskim območjem

Med „Mel de Barroso“ se proizvaja v najvišje ležečih predelih regije Barroso. Čebele Apis mellifera iberiensis, ki so izjemno dobro prilagojene podnebnim razmeram v regiji, ga proizvajajo iz vegetacije, ki je značilna za to regijo in v kateri prevladujejo rese (Erica spp.). Poleg vrste Erica umbellata, ki je v regiji znana tudi pod imenom „queiró“, velja navesti še vrste Erica cinerea, Erica arborea, Erica vagans, Erica ciliaris in Calluna vulgaris. Tovrstna vegetacija, ki nudi odlične pogoje za razvoj čebeljih družin, daje temen, zelo cenjen med, v katerem prevladuje cvetni prah vresovk, značilnih za to regijo.

Sklic na objavo specifikacije proizvoda

(drugi pododstavek člena 6(1) te uredbe)

https://www.dgadr.gov.pt/images/docs/val/dop_igp_etg/Valor/doc/CE_Mel_Barroso.pdf

(1) UL L 179, 19.6.2014, str. 17.